
Az istenkáromlással vádolt személyek folytatódó fogva tartása és a halálbüntetés veszélye Nigériában, különösen Yahaya Sharif-Aminu ügye

[bookmark: Sujet][bookmark: References]Az Európai Parlament 2025. február 13-i állásfoglalása az istenkáromlással vádolt személyek folytatódó fogva tartásáról és a halálbüntetés veszélyéről Nigériában, különösen Yahaya Sharif-Aminu ügyéről (2025/2548(RSP))
[bookmark: TextBodyBegin]Az Európai Parlament,
–	tekintettel a Nigériáról szóló korábbi állásfoglalásaira,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel 2020. augusztus 10-én Yahaya Sharif-Aminu nigériai énekes Kano állam saría felsőbírósága elé került, ahol jogi képviselet nélkül bíróság elé állították és kötél általi halálra ítélték, mivel egyik dala állítólag Mohamed prófétát becsmérlő kijelentéseket tartalmazott; mivel letartóztatását követően a családja zaklatásnak és üldöztetésnek volt kitéve;
B.	mivel 2021. januárban Kano állam legfelsőbb bírósága perújítást rendelt el, és 2022 augusztusában a fellebbviteli bíróság helybenhagyta azt, miközben megerősítette az istenkáromlásról szóló saría törvények alkotmányosságát, ami komoly kockázatot jelent a halálbüntetés megerősítésére; mivel Sharif-Aminu 2022 novemberében fellebbezést nyújtott be a legfelsőbb bírósághoz, és az ügy továbbra is függőben van; mivel Sharif-Aminu a jelentések szerint kritikus állapotban van a börtönben, mivel egészségi állapota romlott, és nem rendelkezik elegendő élelemmel, ruházattal és gyógyszerrel;
C.	mivel más nigériaiak is még mindig börtönben vannak istenkáromlás vádjával;
D.	mivel Nigériában az istenkáromlásról szóló törvények sértik az ország nemzetközi emberi jogi kötelezettségvállalásait, az Afrikai Chartát és a nigériai alkotmányt; mivel az istenkáromlás vádja gyakran vezet zaklatáshoz, erőszakhoz és lincseléshez; mivel Nigéria egyike annak a hét országnak, ahol istenkáromlásért halálra lehet ítélni valakit;
E.	mivel mindenkinek joga van a véleménynyilvánítás, a vallás és a meggyőződés szabadságához;
1.	felszólítja a nigériai hatóságokat, hogy haladéktalanul és feltétel nélkül bocsássák szabadon Yahaya Sharif-Aminut, ejtsék az ellene felhozott valamennyi vádat, garantálják biztonságát és a tisztességes eljáráshoz való jogát, valamint biztosítsák az élelemhez, ruházathoz és orvosi ellátáshoz való megfelelő hozzáférést; felhívja a nigériai legfelsőbb bíróságot, hogy biztosítson gyorsított és tisztességes fellebbezési eljárást; felszólít az istenkáromlással vádolt összes többi személy szabadon bocsátására;
2.	emlékeztet arra, hogy az istenkáromlásról szóló törvények egyértelműen sértik a nemzetközi emberi jogi kötelezettségeket, különösen a Polgári és Politikai Jogok Nemzetközi Egyezségokmányát, és ellentétesek a nigériai alkotmánnyal, amely garantálja a vallás és a véleménynyilvánítás szabadságát;
3.	sürgeti a nigériai hatóságokat, hogy az egész országban tartsák tiszteletben az emberi jogokat, biztosítva, hogy a nigériaiaktól ne tagadják meg a nemzeti alkotmány és a nemzetközi egyezmények szerinti védelmet a szövetségi, az állami és a saría törvények révén; hangsúlyozza, hogy Nigéria felelőssége, hogy jó példát mutasson az istenkáromlásról szóló törvények eltörlésével, beleértve a vallási sértegetést a büntetőjogban, mivel ezek a törvények szisztematikusan veszélyeztetik a vallási kisebbségeket, sértik az alapvető szabadságokat és szektariánus erőszakra uszítanak;
4.	sürgeti Nigériát, hogy az egész országban vezessen be kivégzésre vonatkozó moratóriumot, és törekedjen a halálbüntetés teljes eltörlésére;
5.	sürgeti a nigériai kormányt, hogy küzdjön az istenkáromlással kapcsolatos vádak büntetlensége ellen azáltal, hogy megbünteti a hamis vádakat megfogalmazókat, és bíróság elé állítja a lincselésért felelős személyeket;
6.	felhívja az EU-t és tagállamait, hogy vitassák meg a nigériai hatóságokkal az egyedi eseteket, az emberi jogi aggályokat és az istenkáromlásról szóló törvényeket, és biztosítsák a tárgyalások diplomáciai ellenőrzését, amikor Sharif-Aminu tárgyalása a legfelsőbb bíróságon elkezdődik; elismerését fejezi ki Rhoda Jatau felmentéséért és Mubarak Bala szabadon bocsátásáért;
7.	utasítja elnökét, hogy továbbítsa ezt az állásfoglalást a Bizottságnak, a Tanácsnak, az Európai Külügyi Szolgálatnak, a főképviselőnek/alelnöknek, valamint Nigéria kormányának és parlamentjének.

